A très haut et très noble prince son tres chier seignor monseignor Robert, duc de Bergoigne, Jehanz, par la grâce de Dieu avesques de Langres, salut et bonne amour en Nostre Seignor. Com nos haiens vendu à Symon de la Boixere, chantre de Langres, nostre chier neveu, tout ce que nos haviens en la ville de Moncom et ès appartenances en quelque menère que ce fust, les quex choses nos tenons de vos en fyé, nos prions et requerons que vos, le dit Symon en leu de nos, recevez en foi et en homaige, si cum li fyez et li chasemanz le porte, cum nos ne puissiens pas bonement aler en persone vers vos por ceste besoigne. Si an faites tout, si vos plait, cum se nos estoiens present et que nos vos en saichiens gré, ou tesmoignaige de laquel chose nos havons mis nostre seel en ces presentes lettres, qui furent faites l’an de Grace mil deus cenz quatre vinz et seze, landemain des octaves de la feste saint Pere et saint Pol.